Diari Oficial de la Generalitat Valenciana


Sumari del DOGV 2621, del 08-11-1995 (1995/836680)

RESOLUCIÓ de 20 d'octubre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni marc de col·laboració entre la Generalitat Valenciana (Institut Valencià de Salut Pública) i la Universitat del Valle de Cali (Colòmbia).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2621

Data del DOGV
:   08-11-1995

Secció del DOGV
:   ALTRES DISPOSICIONS

Número del document
:   1995/836680


Data del document
:   20-10-1995

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 20 d'octubre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni marc de col·laboració entre la Generalitat Valenciana (Institut Valencià de Salut Pública) i la Universitat del Valle de Cali (Colòmbia).   
Subscrit, després de la tramitació reglamentària, entre la Generalitat Valenciana (Institut Valencià de Salut Pública) i la Universitat del Valle de Cali (Colòmbia), el dia 17 de maig de 1995, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0845/95, i que figura com a annex d'aquesta resolució.  
València, 20 d'octubre de 1995.- La directora general de Coordinació Institucional i Secretariat del Govern: Catalina Escuin Palop.  
Conveni marc de col·laboració entre la Generalitat Valenciana (Institut Valencià de Salut Pública) i la Universitat del Valle de Cali (Colòmbia)  
València, 17 de maig de 1995.  
D'una banda el conseller de Sanitat i Consum, Sr. Joaquín Colomer Sala, autoritzat per acord del Consell de la Generalitat Valenciana, adoptat en la sessió de 16 de maig de 1995.  
D'una altra banda, el rector de la Universitat del Valle, Sr. Jaime Enrique Galarza Sanclemente, facultat per l'Estatut General de la Universitat, d'ara endavant Univalle.  
DECLAREN  
I. L'Institut Valencià d'Estudis en Salut Pública (IVESP) és un òrgan desconcentrat adscrit a la Conselleria de Sanitat i Consum de la Generalitat Valenciana, que depèn directament del titular del departament.  
II. Segons l'article tercer del Reglament Orgànic i Funcional aprovat pel Decret 210/1992, de 23 de novembre, del Govern Valencià (DOGV núm. 1921, de 10.12.92), és l'objectiu fonamental de l'institut el desplegament de la formació i la investigació en les matèries de salut pública i de l'administració sanitària.  
III. Univalle és una institució d'educació superior de l'ordre estatal, vinculada al Ministeri d'Educació Nacional de Colòmbia, creada per l'Assemblea Departamental de la Vall del Cauca, amb personalitat jurídica declarada per decret de la Presidència de la República.  
IV. Univalle té com a missió essencial educar a través de la generació i la difusió de la ciència, la cultura, l'art, la tècnica, la tecnologia, les humanitats i la filosofia, amb una clara vocació de servei a la societat. Igualment, proporciona la formació integral de l'ésser humà dins d'un esperit creatiu, la qual permet la millora personal i la formació d'una societat democràtica, tolerant i compromesa amb els deures civils i els drets humans.   
Ambdues parts reconeixen la capacitat legal per obligar-se, coincideixen en la intenció d'una col·laboració esdevenidora i se sotmeten a les següents   
CLáUSULES  
Primera. Aquest conveni té com a objectiu:  
a) Promoure i dur a terme les accions programades d'intercanvi de personal docent i d'investigació d'alta qualificació, nivell de postgrau, per impulsar conjuntament la qualificació del personal acadèmic i dels estudiants, i elevar el nivell acadèmic dels programes de postgrau.  
b) Estudiar la viabilitat, programar, implementar i operar programes conjunts de docència formal i l'actualització del postgrau, que puguen dur-se a terme en una o en ambdues institucions que signen o en col·laboració amb d'altres institucions d'investigació i d'educació superior  
c) Promoure i participar, convidant altres institucions acadèmiques en activitats que formen una Xarxa Acadèmica per a la Integració dels Esforços en Iberoamèrica, i garantir la realització d'activitats assignades a cada institució.  
d) Desplegar intercanvis d'informació acadèmica, les publicacions i els programes de publicació simultanis o conjunts dels programes d'investigació que s'acorden.  
e) Proposar, estudiar la viabilitat, recolzar, promoure i operar projectes d'investigació comparativa o conjunta en temes d'interès mutu, particularment en els camps de la integració econòmica, cultural i territorial, junt amb altres institucions universitàries i d'investigació de la regió.  
f) Desplegar conjuntament totes aquelles activitats d'interès per ambdues parts, relacionades amb la difusió de la cultura i el desenvolupament científic i tecnològic.  
Segona. Per a realitzar les activitats esmentades a la clàusula anterior, l'IVESP i Univalle es comprometen a presentar per escrit els projectes de treball per col·laborar en les tasques d'interès mutu. Aquests projectes si són aprovats per ambdues parts seran elevats a la categoria d'annexos d'aquest conveni i s'enumeraran progressivament. Aquests annexos podran ser signats pels funcionaris designats pels titulars de les parts.  
Tercera. Els esmentats annexos de la clàusula anterior, hauran de descriure amb precisió les tasques que es desplegaran, els aspectes econòmics, el calendari de pagaments, i totes les dades i els documents necessaris per determinar exactament les causes, les finalitats i l'abast econòmic de cada un dels programes, els quals cal que estiguen sempre equilibrats en beneficis i obligacions per a les dues parts.  
Quarta. A fi d'establir una comunicació directa entre les parts i avaluar els resultats d'aquest conveni, les parts designen com a responsables la coordinadora de l'IVESP i per part d'UNIVALLE, el director del Magister d'Epidemiologia, els quals es comprometen a través de la carta compromís que signen.  
Cinquena. Els resultats obtinguts de les accions conjuntes seran propietat d'ambdues parts.  
Sisena. Els resultats a què fa referència la clàusula anterior podran ser usats lliurement per a objectius acadèmics, de promoció social o cultural i només se sotmetran a l'avís anterior de la contrapart per al seu coneixement, obligant-se a atorgar els respectius crèdits a ambdues institucions.  
Setena. El personal que participe en qualsevol acció que se'n derive, continuaran sota la direcció i la dependència de la institució amb què tenen establerta la seua relació laboral, independentment de prestar el servei fora de la institució a què fou assignat.  
Si en la realització d'un projecte intervé personal que presta els seus serveis a institucions o persones diferents a les parts que firmen aquest conveni, aquest continuarà sempre sota la direcció i dependència de l'institució o persona esmentada, per la qual cosa la seua intervenció no originarà relació de caràcter laboral.  
Vuitena. Aquest conveni tindrà una vigència de dos (2) anys, i la seua pròrroga es farà per acord d'ambdues parts. Si alguna de les dues parts desitgés donar-lo per finalitzat, haurà d'avisar per escrit a l'altra part amb 30 dies d'anticipació.  
Novena. Les parts manifesten que aquest conveni és producte de la bona fe, per la qual cosa faran les actuacions necessàries perquè siga acomplert, però en cas que es presentés alguna diferència sobre la interpretació i el compliment, voluntàriament i de mutu acord, designaran un àrbitre que decidirà sobre la controvèrsia sorgida.  
Deu. Perquè aquest conveni tinga total validesa, haurà de ser publicat en el Diario Oficial de la República de Colombia i en el Diari Oficial de la Generalitat Valenciana.  
Onze. Aquest conveni podrà ser revisat per les parts en qualsevol moment, dins del marc legal i constitucional dels seus respectius països.  
Llegit que fou aquest conveni de col·laboració, les parts correctament assabentades del seu abast i de la seua força legal, el signen per duplicat, corresponent un exemplar per a cada una de les parts, en la ciutat de València (Espanya) i Santiago de Cali (República de Colòmbia).  
Per la Conselleria de Sanitat i Consum (IVESP): El conseller, Joaquín Colomer Sala  
Per la Universitat del Valle Cali (Colombia): El rector, Jaime E. Galarza Sanclemente